Avainsanat

Tiivistelmä



Avainsanat

1. Kilpailu - Hallinnollinen menettely - Samaa rikkomista vastaan esitetyt perättäiset valitukset - Yksi päätös - Hyväksyttävyys - Edellytys - Puolustautumisoikeuksien kunnioittaminen

(Komission asetuksen N:o 99/63/ETY 2 ja 4 artikla)

2. Kilpailu - Hallinnollinen menettely - Puolustautumisoikeuksien kunnioittaminen - Väitetiedoksianto - Komission velvollisuudet

(Komission asetuksen N:o 99/63/ETY 4 artikla)

3. Kilpailu - Hallinnollinen menettely - Salassapitovelvollisuuden noudattaminen - Luottamukselliset tiedot - Luovuttaminen valituksen tehneille kolmansille osapuolille - Mahdottomuus

(Neuvoston asetuksen N:o 17 19 ja 20 artikla)

4. Kilpailu - Yritysten väliset yhteisjärjestelyt - Ilmoittaminen - Vapauttaminen - Edellytykset

(Neuvoston asetuksen N:o 17 4 artiklan 2 kohta)

5. Kilpailu - Yritysten väliset yhteisjärjestelyt - Ilmoittaminen - Yksityiskohtaiset säännöt - A/B-lomakkeen käyttäminen - Ilmoittamisen pätevyyden edellytys

(ETY:n perustamissopimuksen 85 artiklan 3 kohta ja 87 artiklan 2 kohdan b alakohta; neuvoston asetuksen N:o 17 4 artikla; komission asetuksen N:o 27 4 artikla sellaisena kuin se on muutettuna asetuksella (ETY) N:o 1133/68)

6. Toimielinten säädökset, päätökset ja muut toimet - Perusteluvelvoite - Laajuus - Kilpailusääntöjen rikkomisen toteamista koskeva päätös

(ETY:n perustamissopimuksen 190 artikla)

7. Kilpailu - Hallinnollinen menettely - Useiden rikkomisten ratkaiseminen yhdellä päätöksellä - Hyväksyttävyys

8. Kilpailu - Hallinnollinen menettely - Ihmisoikeuksien ja perusvapauksien suojaamiseksi tehdyn yleissopimuksen 6 artiklan soveltumattomuus

9. Kilpailu - Yritysten väliset yhteisjärjestelyt - Yritysten yhteenliittymän suositus - Sitova luonne - Luokitteleminen kielletyksi toimeksi

(ETY:n perustamissopimuksen 85 artiklan 1 kohta)

10. Kilpailu - Yritysten väliset yhteisjärjestelyt - Kielto - Soveltaminen voittoa tavoittelemattomiin yhteenliittymiin - Edellytykset

(ETY:n perustamissopimuksen 85 artiklan 1 kohta)

11. Kilpailu - Yritysten väliset yhteisjärjestelyt - Vaikuttaminen jäsenvaltioiden väliseen kauppaan - Perusteet

(ETY:n perustamissopimuksen 85 artiklan 1 kohta)

Tiivistelmä

$$1. Ei ole esteitä sille, etteikö komissio voisi ratkaista yhdellä päätöksellä rikkomista, josta on saman menettelyn aikana tehty useita perättäisiä valituksia, eikä erillisten väitetiedoksiantojen lähettäminen ole tarpeen, jos yrityksille ja yhteenliittymille, joita asia koskee, on annettu mahdollisuus esittää huomautuksensa eri valituksista.

2. Puolustautumisoikeuksien kunnioittaminen edellyttää, että väitetiedoksiannossa mainitaan vaikka vain tiivistelmänomaisesti, mutta kuitenkin selvästi, ne olennaiset tosiseikat, joihin komissio perustaa päätöksensä. Tämä edellyttää kuitenkin, että komissio hankkii hallinnollisen menettelyn aikana tietoja seikoista, joita asianomaiset tarvitsevat puolustautuakseen.

3. Luonteeltaan salassapidettävät tiedot, joita ammatillisen yhteenliittymän jäsenet ilmoittavat yhteenliittymälleen ja jotka tämän vuoksi ovat menettäneet luottamuksellisen luonteensa jäsenten kesken, eivät menetä tätä luonnetta suhteessa kolmansiin osapuoliin. Siinä tapauksessa, että tämä ammatillinen yhteenliittymä välittäisi tällaisia tietoja komissiolle asetuksen N:o 17 nojalla vireille pannun, kilpailusääntöjen rikkomisen toteamista koskevan menettelyn yhteydessä, komissio ei voisi vedota tämän asetuksen 19 ja 20 artiklaan perustellakseen näiden tietojen välittämistä valituksen tehneille kolmansille osapuolille. Asetuksen 19 artiklan 2 kohdassa perustetaan valituksen tekijöille ainoastaan oikeus tulla kuulluksi, ei oikeutta saada luottamuksellisia tietoja.

4. Toimenpiteille, jotka ovat jäsentensä nimissä tosiasiallisesti toimivan yritysten yhteenliittymän määräämiä, ei voida myöntää asetuksen N:o 17 4 artiklan 2 kohdan mukaista vapautusta ilmoittamisesta, jos näihin toimenpiteisiin osallistuu kahden jäsenvaltion valmistajia ja enemmän kuin kaksi yritystä.

5. Asetuksen N:o 27 4 artiklan, sellaisena kuin se on muutettuna komission asetuksella (ETY) N:o 1133/68, sanamuodosta seuraa, että ilmoitukset on tehtävä A/B-lomaketta käyttäen ja että ilmoitusten on sisällettävä kyseisessä lomakkeessa pyydetyt tiedot. Lomakkeen käyttäminen on siis pakollista ja muodostaa välttämättömän ennakkoedellytyksen ilmoituksen asianmukaisuudelle.

Tässä edellytyksessä otetaan huomioon perustamissopimuksen 87 artiklan 2 kohdan b alakohdassa ilmaistu tarve turvata tehokas valvonta ja yksinkertaistaa hallintoa niin paljon kuin mahdollista 85 artiklan 3 kohdan soveltamista koskevien yksityiskohtaisten sääntöjen vahvistamisen yhteydessä.

6. Vaikka komissio on perustamissopimuksen 190 artiklan nojalla velvollinen perustelemaan päätöksensä mainitsemalla ne tosiasialliset ja oikeudelliset seikat, joihin toimenpiteen laillisuus perustuu, sekä ne toteamukset, joiden vuoksi se on tehnyt kilpailusääntöjen rikkomisen toteamista koskevan päätöksensä, komissiolta ei kuitenkaan edellytetä, että sen olisi käsiteltävä kaikkia tosiasiallisia ja oikeudellisia seikkoja, joita kukin asianosainen on esittänyt hallinnollisen menettelyn aikana.

7. Komissio voi ratkaista yhdellä päätöksellä useita ETY:n perustamissopimuksen 85 artiklaa koskevia rikkomuksia, jos päätös mahdollistaa sen, että kaikki sen vastaanottajat voivat täsmällisesti saada selville niitä vastaan esitetyt väitteet.

8. Komissio on velvollinen noudattamaan yhteisön kilpailuoikeudessa määrättyjä ja säädettyjä menettelyllisiä takeita. Näitä määräyksiä ja säännöksiä soveltavaa komissiota ei kuitenkaan voida luokitella sellaiseksi "tuomioistuimeksi", jota tarkoitetaan ihmisoikeuksien ja perusvapauksien suojaamiseksi tehdyn yleissopimuksen 6 artiklassa, jonka mukaan jokaisella on oikeus oikeudenmukaiseen ja julkiseen oikeudenkäyntiin riippumattomassa ja puolueettomassa tuomioistuimessa.

9. Luonteeltaan sitova suositus, joka on yritysten yhteenliittymän antama ja joka on vilpitön ilmaus yhteenliittymän jäsenten halusta toimia markkinoilla suosituksen mukaisesti, täyttää perustamissopimuksen 85 artiklan 1 kohdan soveltamiseen tarvittavat edellytykset.

10. ETY:n perustamissopimuksen 85 artiklan 1 kohtaa sovelletaan myös voittoa tavoittelemattomiin ammatillisiin yhteenliittymiin siltä osin kuin yhteenliittymien omassa tai niihin liittyvien yritysten toiminnassa pyritään tuottamaan niitä vaikutuksia, joita kyseisellä määräyksellä pyritään poistamaan.

11. Jotta päätös, sopimus tai yhdenmukaistettu menettelytapa olisi omiaan vaikuttamaan jäsenvaltioiden väliseen kauppaan, sen on oikeudellisten seikkojen tai tosiseikkojen perusteella annettava riittävästi aihetta epäillä, että se voi vaikuttaa suoraan tai välillisesti taikka tosiasiallisesti tai mahdollisesti jäsenvaltioiden väliseen kauppaan siten, että voidaan pelätä sen estävän jäsenvaltioiden välisten yhtenäismarkkinoiden toteutumista.